CELEX: 32021D1384
Language: sl
Date: 2021-08-13 00:00:00
Title: Izvedbeni sklep Komisije (EU) 2021/1384 z dne 13. avgusta 2021 o zahtevku za prijavo evropske državljanske pobude z naslovom „Vrniplastiko (ReturnthePlastics): državljanska pobuda za uvedbo vseevropskega sistema kavcij za recikliranje plastenk“ v skladu z Uredbo (EU) 2019/788 Evropskega parlamenta in Sveta (notificirano pod dokumentarno številko C(2021) 5953) (Besedilo v angleškem jeziku je edino verodostojno)

24.8.2021   
               
               
                  SL
               
               
                  Uradni list Evropske unije
               
               
                  L 300/2
               
            
         IZVEDBENI SKLEP KOMISIJE (EU) 2021/1384
         z dne 13. avgusta 2021
         o zahtevku za prijavo evropske državljanske pobude z naslovom „Vrniplastiko (ReturnthePlastics): državljanska pobuda za uvedbo vseevropskega sistema kavcij za recikliranje plastenk“ v skladu z Uredbo (EU) 2019/788 Evropskega parlamenta in Sveta
         
            
               (notificirano pod dokumentarno številko C(2021) 5953)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Zahtevek za prijavo evropske državljanske pobude z naslovom „Vrniplastiko (ReturnthePlastics) državljanska pobuda za uvedbo vseevropskega sistema kavcij za recikliranje plastenk“ je bila Komisiji predložena 2. julija 2021.
                  
               
                     (2)
                  
                  
                     Cilji pobude so: „(1) uvesti vseevropski sistem kavcij za recikliranje plastenk; (2) spodbujati vse države članice EU, da supermarketi (verige), ki prodajajo plastenke, namestijo avtomate za povratno embalažo za recikliranje plastenk, potem ko jih potrošniki kupijo in uporabijo; (3) doseči, da bi podjetja, ki proizvajajo plastenke, plačala davke na plastiko za recikliranje plastenk in sistema kavcij zanje (v skladu z načelom, da bi moral plačati onesnaževalec)“.
                  
               
                     (3)
                  
                  
                     Dodatne podrobnosti o vsebini, ciljih in ozadju pobude so v prilogi. V njej je zlasti pojasnjeno, da pobuda predlaga direktivo EU o sistemu kavcij, ki bi potrošnikom omogočal, da plastenke preprosto vrnejo v supermarkete, kjer so bile kupljene, s predlagano kavcijo v višini 0,15 EUR na plastenko. Trdi, da je tak sistem potreben glede na dejstvo, da plastenke, ki so najpogosteje uporabljeni plastični proizvodi, niso vključeni v prepoved uporabe plastičnih proizvodov za enkratno uporabo. V prilogi je navedeno, da je cilj uvesti sistem za recikliranje plastenk #ReturnthePlastics v petih državah članicah do konference o podnebnih spremembah COP26, ki bo potekala od 1. do 12. novembra 2021, pozneje pa v celotni Uniji.
                  
               
                     (4)
                  
                  
                     Kolikor je cilj pobude ohranjanje, varovanje in izboljšanje kakovosti okolja, varovanje zdravja ljudi ter skrbna in preudarna raba naravnih virov, je Komisija pooblaščena za predložitev predloga pravnega akta na podlagi člena 192(1) Pogodbe.
                  
               
                     (5)
                  
                  
                     Kolikor obstajajo razlike med nacionalnimi pravili, ki lahko ustvarjajo ovire za trgovino in ovirajo temeljne svoboščine ter tako neposredno vplivajo na delovanje notranjega trga ali povzročajo znatno izkrivljanje konkurence, je Komisija pooblaščena za predložitev predloga pravnega akta, ki približuje določbe zakonov in drugih predpisov v državah članicah, katerih predmet je vzpostavitev in delovanje notranjega trga, na podlagi člena 114 Pogodbe.
                  
               
                     (6)
                  
                  
                     Noben del pobude iz navedenih razlogov ni očitno zunaj okvira, v katerem ima Komisija pristojnost za predložitev predlogov pravnih aktov Unije za izvajanje Pogodb.
                  
               
                     (7)
                  
                  
                     Ta sklep ne posega v oceno, ali bi bili v tem primeru izpolnjeni konkretni dejanski in vsebinski pogoji, ki se zahtevajo za ukrepanje Komisije, vključno s skladnostjo z načelom sorazmernosti.
                  
               
                     (8)
                  
                  
                     Skupina organizatorjev je zagotovila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, in imenovala kontaktni osebi v skladu s členom 5(3), prvi pododstavek, navedene uredbe.
                  
               
                     (9)
                  
                  
                     Pobuda ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, določenimi v Listini Evropske unije o temeljnih pravicah.
                  
               
                     (10)
                  
                  
                     Pobudo z naslovom „Vrniplastiko (ReturnthePlastics): državljanska pobuda za uvedbo vseevropskega sistema kavcij za recikliranje plastenk“ bi bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Evropska državljanska pobuda z naslovom „Vrniplastiko (ReturnthePlastics): državljanska pobuda za uvedbo vseevropskega sistema kavcij za recikliranje plastenk“ se prijavi.
         
         
            Člen 2
            Ta sklep je naslovljen na skupino organizatorjev evropske državljanske pobude z naslovom „Vrniplastiko (ReturnthePlastics): državljanska pobuda za uvedbo vseevropskega sistema kavcij za recikliranje plastenk“, ki jo kot kontaktni osebi zastopata Anouk STALLAERTS in Marina KONSTANTINIDI.
         
         
            V Bruslju, 13. avgusta 2021
            
               
                  Za Komisijo
               
               Věra JOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.